Ο **Σοφοκλής Σχορτσιανίτης** (Τίκο, Καμερούν, 22 Ιουνίου 1985) είναι Έλληνας διεθνής καλαθοσφαιριστής που αγωνίζεται στον Ιόνιο Κέρκυρας. Με ύψος 2,06 μ. αγωνίζεται ως σέντερ. Με την Εθνική Ελλάδας κατέκτησε το ασημένιο μετάλλιο στο Παγκόσμιο Πρωτάθλημα του 2006 και το χάλκινο στο Ευρωπαϊκό Πρωτάθλημα του 2009.

Σταδιοδρομία σε συλλόγους
-------------------------

Γεννήθηκε στο Τίκο του Καμερούν. Ο πατέρας του είναι από την Ελλάδα και η μητέρα του από το Καμερούν. Η πρώτη του ομάδα ήταν ο Ηρακλής Καβάλας, ενώ η επαγγελματική του σταδιοδρομία ξεκίνησε τη σεζόν 2000-2001 με τον Ηρακλή. Στον Ηρακλή, έκανε ντεμπούτο στις 17 Φεβρουαρίου 2001 κόντρα στον Πανιώνιο. Έμεινε για 5:45 λεπτά στο παρκέ και πρόλαβε να σημειώσει τέσσερις πόντους με 2/2 δίποντα, να μαζέψει ένα ριμπάουντ και να κερδίσει δύο φάουλ. Σε εκείνο το παιχνίδι, έγραψε ιστορία αφού είχε γίνει ο νεότερος που πάτησε το πόδι του στα παρκέ του Πρωταθλήματος Ελλάδας όντας 15 χρόνων, επτά μηνών και 25 ημερών (αργότερα έσπασαν το ρεκόρ οι Γιώργος Παπαγιάννης και Λευτέρης Μαντζούκας). 

Το 2003, επιλέχθηκε στο νούμερο 34 του ΝΒΑ Ντραφτ από τους Λος Άντζελες Κλίπερς, χωρίς, όμως, τελικά να μετακομίσει στο πρωτάθλημα του NBA. Αντ' αυτού ξενιτεύτηκε για ένα χρόνο, την περίοδο 2003-2004, στην ιταλική Καντού.

Την επόμενη περίοδο επιστρέφει στην Ελλάδα με τη φανέλα του Άρη, ενώ από τη σεζόν 2005-2006 αποκτήθηκε από τον Ολυμπιακό και έγινε ένας από τους πιο αγαπητούς παίκτες των «ερυθρόλευκων» οπαδών, έχοντας μια πολύ καλή χρονιά σε επιδόσεις με μεγάλη βελτίωση αλλά και εξέλιξη στον πληθωρικό πλέον τρόπο παιχνιδιού του.

Την περίοδο 2006-2007, μετά από την εντυπωσιακή του απόδοση στο Μουντομπάσκετ συνέχισε στον Ολυμπιακό δημιουργώντας την προσδοκία ότι θα ήταν πλέον ένας από τους κορυφαίους σέντερ της Ευρώπης, όμως εμφανίστηκε αδιάφορος για την εξέλιξή του και υπέρβαρος με αποτέλεσμα να έχει μια μέτρια σεζόν. Τα χειρότερα δεν άργησαν να έλθουν και πριν από την έναρξη της σεζόν 2007-2008 το ιατρικό επιτελείο του Ολυμπιακού, αφού διαπίστωσε πως εξακολουθούσε να είναι υπέρβαρος (180 κιλά), του ανακοίνωσε πως αν δεν επανέλθει σε μια φυσιολογική φυσική κατάσταση δεν κινδυνεύει μόνο η σταδιοδρομία του, αλλά και η υγεία του.

Εξαιτίας της άρνησής του να μεταβεί σε κλινική αδυνατίσματος στην Ελβετία, ο Ολυμπιακός αποφάσισε, το Δεκέμβριο του 2007, τη διακοπή συμβολαίου του «Big Sofo». Ο ίδιος ο παίκτης, δήλωσε ότι ουδέποτε αρνήθηκε να πάει στην Ελβετία για το εν λόγω θέμα υγείας. Τελικά, ύστερα από ώριμη σκέψη του ίδιου, σε συμφωνία με τους παράγοντες της ομάδας, για το καλό του και ύστερα το καλό της ομάδας, αποφάσισε να μεταβεί στο ανωτέρω κέντρο στις αρχές Ιανουαρίου του 2008.

Ο Σχορτσιανίτης δέχτηκε τελικά να αναχωρήσει για την Ελβετία [*νεκρός σύνδεσμος*] και το συμβόλαιό του διακόπηκε. Επέστρεψε τελικά στο ρόστερ του Ολυμπιακού και αγωνίστηκε για πρώτη φορά μετά από αρκετούς μήνες απουσίας στον τελευταίο αγώνα της κανονικής σεζόν του πρωταθλήματος 2007-2008. Έδωσε κανονικά το παρόν και στα playoff, όπου η παρουσία του βοήθησε σημαντικά τον Ολυμπιακό στην πορεία του μέχρι και τους τελικούς.

Το 2010, υπέγραψε συμβόλαιο συνεργασίας με την Μακάμπι Τελ Αβίβ, με την οποία έφτασε μέχρι τον τελικό της Ευρωλίγκα το 2011, όπου και έχασε από τον Παναθηναϊκό. Εκείνη τη χρονιά αναδείχτηκε και ο καλύτερος σέντερ της διοργάνωσης, αφού βρέθηκε στην καλύτερη πεντάδα της διοργάνωσης. Με τους ισραηλινούς κατέκτησε δυο συνεχόμενα νταμπλ, το 2011 και 2012.

Το καλοκαίρι του 2012, επέστρεψε στην Ελλάδα για χάρη του Παναθηναϊκού, με τον οποίο κατέκτησε το νταμπλ. Το καλοκαίρι του 2013, ο Παναθηναϊκός δεν ανανέωσε το συμβόλαιό του, λόγω της μικρής (σε λεπτά) προσφοράς του. Έτσι, επέστρεψε στην παλιά του ομάδα, την Μακάμπι Τελ Αβίβ, με την οποία αναδείχτηκε πρωταθλητής Ευρώπης για πρώτη φορά, το 2014. Στον τελικό με τη Ρεάλ Μαδρίτης που κρίθηκε στην παράταση, η Μακάμπι νίκησε με 98-86 και ο Σχορτσανίτης είχε εννιά πόντους και τρία ριμπάουντ σε 9:42.

Το καλοκαίρι του 2015, υπέγραψε στον Ερυθρό Αστέρα Βελιγραδίου. Μετά το σύντομο πέρασμά του από την ομάδα του Βελιγραδίου, επέστρεψε το Νοέμβρη του 2015 στο ελληνικό πρωτάθλημα για τον ΠΑΟΚ.

Το Δεκέμβριο του 2016, μετά από έξι μήνες χωρίς ομάδα, υπέγραψε συμβόλαιο συνεργασίας με τον Απολλώνα Πάτρας. Λίγο καιρό μετά την υπογραφή του συμβολαίου του με τον Απόλλωνα, ο Σοφοκλής τραυματίστηκε και έτσι λύθηκε η συνεργασία του με την ομάδα της Πάτρας.

Την 1η Νοεμβρίου 2017, ανακοινώθηκε από τα Τρίκαλα. Στις 6 Ιανουαρίου 2018, πραγματοποίησε το ντεμπούτο του με την φανέλα των Τρικάλων απέναντι στο Ρέθυμνο και μάλιστα ήταν το πρώτο του παιχνίδι μετά από 623 μέρες. Σε αυτό το παιχνίδι είχε 6 πόντους και 1 ριμπάουντ σε 9:20 λεπτά συμμετοχής. 

Τον Ιούλιο του 2019, συμφώνησε με τον Ιωνικό Νίκαιας. Στις 16 Νοεμβρίου 2019, επέστρεψε στην ενεργό δράση μετά από 680 ημέρες, κόντρα στον Παναθηναϊκό. Στις 16 Δεκεμβρίου 2019, ανακοινώθηκε η υποψηφιότητά του για την καλύτερη ομάδα της δεκαετίας (2010-2020) στην Ευρωλίγκα. Στις 13 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) της Μακάμπι Τελ Αβίβ στη δεκαετία 2010-2020, όντας πρώτος σε ψήφους του κοινού με ποσοστό 83.98%.

Στις 10 Δεκεμβρίου 2020, ανακοίνωσε την απόσυρσή του από τα παρκέ, μετά από 20 χρόνια παρουσίας. Στην Ευρωλίγκα αποσύρθηκε έχοντας 197 αγώνες, 1.654 πόντους (8,4 μέσος όρος), 560 ριμπάουντ (2,8), 162 ασίστ (0,8 μέσος όρος), 113 κλεψίματα (0,6 μέσος όρος) και 69 κοψίματα (0,4 μέσος όρος). Στο Πρωτάθλημα Ελλάδας μέτρησε 239 αγώνες, με 1.833 πόντους (7,67 μέσος όρος), 731 ριμπάουντ (3,09), 172 ασίστ (0,72), 112 κλεψίματα, (0,46) και 68 κοψίματα (0,28).

Εθνική ομάδα
------------

Αγωνίστηκε με την εθνική ομάδα των εφήβων στο Ευρωμπάσκετ του 2002 και το Μουντομπάσκετ του 2003, όπου κατακτήθηκαν δύο χάλκινα μετάλλια. Έγινε ο πρώτος παίκτης με μερικώς αφρικανική καταγωγή που συμμετείχε σε επίσημους αγώνες της Εθνικής Ομάδας Μπάσκετ της Ελλάδας, στα προκριματικά του Ευρωμπάσκετ 2006, όπου η Εθνική Ελλάδος κατέκτησε το αργυρό μετάλλιο. Ήταν ένας από τους πρωταγωνιστές της ομάδας και η εκρηκτική απόδοσή του εναντίον της Εθνικής ΗΠΑ (14 πόντοι) ήταν αποφασιστικής σημασίας για την ελληνική επιτυχία στον ημιτελικό. Το 2008, κατέκτησε την πέμπτη θέση στους Ολυμπιακούς Αγώνες του Πεκίνου, με ολιγόλεπτη συμμετοχή στη διοργάνωση. Το 2009, με εξαιρετικές εμφανίσεις, κατέκτησε το χάλκινο μετάλλιο στο Ευρωμπάσκετ του 2009 στην Πολωνία. Μάλιστα στον μικρό τελικό είχε 23 πόντους, 6 ριμπάουντ, 9/12 βολές και 7/9 δίποντα στη νίκη με 57-56 επί της Σλοβενίας, που χάρισε στην Ελλάδα το μετάλλιο. Με το εθνόσημο ο Σχορτσιανίτης αγωνίστηκε σε 54 παιχνίδια σκοράροντας 439 πόντους (μ.ο: 8.13).

Τίτλοι-Διακρίσεις
-----------------

### Συλλογικοί

#### Καντού

* Σούπερ Καπ Ιταλίας: (2003)

#### Μακάμπι Τελ Αβίβ

* 3x Πρωτάθλημα Ισραήλ: (2011, 2012, 2014)
* 4x Κύπελλο Ισραήλ: (2011, 2012, 2014, 2015)
* Αδριατική Λίγκα: (2012)
* Ευρωλίγκα: (2014)

#### Ολυμπιακός

* Κύπελλο Ελλάδας: (2010)

#### Παναθηναϊκός

* Πρωτάθλημα Ελλάδας: (2013)
* Κύπελλο Ελλάδας: (2013)

### Με την Εθνική Ελλάδας

#### Εθνική Εφήβων

* Χρυσό Μετάλλιο Τουρνουά Άλμπερτ Σβάιτσερ του 2002
* Τουρνουά Άλμπερτ Σβάιτσερ MVP του 2002
* Χάλκινο μετάλλιο στο Ευρωμπάσκετ του 2002
* Χάλκινο μετάλλιο στο Μουντομπάσκετ του 2003, στη Θεσσαλονίκη

#### Εθνική Ανδρών

* Χρυσό Μετάλλιο στο Κύπελλο Στάνκοβιτς 2006
* Αργυρό μετάλλιο στο Μουντομπάσκετ του 2006, στην Ιαπωνία
* Χρυσό Μετάλλιο στο Προολυμπιακό τουρνουά καλαθοσφαίρισης ανδρών 2008
* Χάλκινο μετάλλιο στο Ευρωμπάσκετ 2009, στην Πολωνία

### Ατομικοί

* Καλύτερη πεντάδα στο Ελληνικό Πρωτάθλημα: (2006)
* 6x Ελληνικό All-Star Game: (2005, 2006, 2007, 2010, 2013, 2020)
* 2x Πολυτιμότερος παίκτης (MVP) του Ελληνικού All-Star Game: (2006, 2010)
* Ευρωπαϊκό Αστέρι FIBA: (2007)
* Καλύτερη Πεντάδα στην Ευρωλίγκα: (2011)
* Πολυτιμότερος παίχτης (MVP) στο Τουρνουά Ακρόπολις: (2010)

Παραπομπές
----------

1. 1 2  Δεν αγωνίστηκε σε κανέναν επίσημο αγώνα με τον Απόλλωνα Πάτρας.
2. ↑  «Τι απέγινε ο Σοφοκλής Σχορτσιανίτης». Ανακτήθηκε στις 1 Οκτωβρίου 2021.
3. ↑  «in.gr - Αθλητισμός - Σε διακοπή συμβολαίου του Σχορτσιανίτη προχώρησε ο Ολυμπιακός». *web.archive.org*. 23 Δεκεμβρίου 2007. Αρχειοθετήθηκε από το πρωτότυπο στις 23 Δεκεμβρίου 2007. Ανακτήθηκε στις 16 Νοεμβρίου 2019. CS1 maint: Unfit url (link)
4. ↑  «in.gr - Αθλητισμός - Ποτέ δεν αρνήθηκε να πάει σε ειδικό κέντρο στην Ελβετία υποστηρίζει ο Σχορτσιανίτης». *web.archive.org*. 25 Δεκεμβρίου 2007. Αρχειοθετήθηκε από το πρωτότυπο στις 25 Δεκεμβρίου 2007. Ανακτήθηκε στις 16 Νοεμβρίου 2019. CS1 maint: Unfit url (link)
5. ↑  «Στον Παναθηναϊκό ο Σχορτσανίτης». *www.sport24.gr*. Ανακτήθηκε στις 24 Μαΐου 2016.
6. ↑  «Η... ομαδάρα του λαού! (vid & pics)». *www.gazzetta.gr*. Ανακτήθηκε στις 14 Δεκεμβρίου 2020.
7. ↑  Στα ερυθρόλευκα του Αστέρα ο Σχορτσανίτης, contra.gr, 03/08/2015. ανακτήθηκε 03/08/2015
8. ↑  Οριστικά στον ΠΑΟΚ ο Σχορτσιανίτης, contra.gr, 02/11/2015. ανακτήθηκε 02/11/2015
9. ↑  «Σχορτσανίτης: "Είμαι καλά και χαίρομαι που βρίσκομαι στον Απόλλωνα" - Eurohoops». *Eurohoops*. 2016-12-20.. Ανακτήθηκε στις 2016-12-20.
10. ↑  iefimerida.gr (2017-11-01). «Stoiximan Basket League: Ο Σοφοκλής Σχορτσιανίτης στα Τρίκαλα». *iefimerida.gr*.. Ανακτήθηκε στις 2017-11-07.
11. ↑  «Ιωνικός: Σχορτσανίτης, η επιστροφή!». *Eurohoops*. 24 Ιουλίου 2019. Ανακτήθηκε στις 30 Ιουλίου 2019.
12. ↑  «Σχορτσανίτης: Επέστρεψε στα παρκέ ύστερα από 680 μέρες! (vid)». *www.gazzetta.gr*. Ανακτήθηκε στις 16 Νοεμβρίου 2019.
13. ↑  ERTSports (16 Δεκεμβρίου 2019). «Ο Σοφοκλής Σχορτσιανίτης 41ος υποψήφιος για την All Decade Team». *sports.ert.gr*. Αρχειοθετήθηκε από το πρωτότυπο στις 27 Δεκεμβρίου 2019. Ανακτήθηκε στις 27 Δεκεμβρίου 2019.
14. ↑  «Μακάμπι: Πρώτος ο Σχορτσιανίτης στην ομάδα της 10ετίας! (vid)». *www.gazzetta.gr*. Ανακτήθηκε στις 26 Αυγούστου 2020.
15. ↑  «Σοφοκλής Σχορτσανίτης: Ανακοίνωσε την απόσυρσή του από τα παρκέ (videos) | Eurohoops». *Eurohoops*. 2020-12-10.. Ανακτήθηκε στις 2020-12-10.
16. ↑  «"Big Sofo": Άφησε παντού το αποτύπωμά του!». *Eurohoops*. 12 Δεκεμβρίου 2020. Ανακτήθηκε στις 14 Δεκεμβρίου 2020.
17. ↑  «ΕΛΛΑΔΑ-ΗΠΑ 101-95: Όταν το όνειρο έγινε πραγματικότητα!». *Eurohoops*. 1 Σεπτεμβρίου 2016. Ανακτήθηκε στις 14 Δεκεμβρίου 2020.

Εξωτερικοί σύνδεσμοι
--------------------

* Σοφοκλής Σχορτσιανίτης, επίσημος ιστότοπος.
* Σοφοκλής Σχορτσιανίτης, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Sofoklis Schortsanitis, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).
* (Αγγλικά) Σοφοκλής Σχορτσιανίτης, στατιστικά στην επίσημη ιστοσελίδα του Παγκοσμίου Κυπέλλου Καλαθοσφαίρισης 2010.
* (Αγγλικά) NBA Draft - προφίλ

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Παγκόσμιο Πρωτάθλημα Ανδρών FIBA 2006 - Ασημένιο Μετάλλιο |
| --- |
|  |
| 000 | 
* 4 Παπαλουκάς
* 5 Σχορτσιανίτης
* 6 Ζήσης
* 7 Σπανούλης
* 8 Βασιλόπουλος
* 9 Φώτσης
* 10 Χατζηβρέττας
* 11 Ντικούδης
* 12 Τσαρτσαρής
* 13 Διαμαντίδης
* 14 Παπαδόπουλος
* 15 Κακιούζης
* Προπ: Γιαννάκης
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών FIBA 2009 - Χάλκινο Μετάλλιο |
| --- |
|  |
| 000 | 
* 4 Καλαμπόκης
* 5 Μπουρούσης
* 6 Ζήσης
* 7 Σπανούλης
* 8 Καλάθης
* 9 Φώτσης
* 10 Πρίντεζης
* 11 Γλυνιαδάκης
* 12 Καϊμακόγλου
* 13 Κουφός
* 14 Περπέρογλου
* 15 Σχορτσιανίτης
* Προπ: Καζλάουσκας
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Παγκόσμιο Πρωτάθλημα Ανδρών FIBA 2010 - 11η θέση |
| --- |
|  |
| 000 | 
* 4 Βουγιούκας
* 5 Μπουρούσης
* 6 Ζήσης
* 7 Σπανούλης
* 8 Καλάθης
* 9 Φώτσης
* 10 Πρίντεζης
* 11 Περπέρογλου
* 12 Τσαρτσαρής
* 13 Διαμαντίδης
* 14 Καϊμακόγλου
* 15 Σχορτσιανίτης
* Προπ: Καζλάουσκας
 |  |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Καλαθοσφαίριση
* Πύλη:Ελλάδα
 |

 |